Sop-ma’s help voed honderde inwoners | Netwerk24
Sop-ma’s help voed honderde inwoners
30 Julie 2020 06:54
Met die nuwe voedselhulp-inisiatief, One Village, help verskaf Evelyn Markides (derde van links) en Sonia Doris (regs) bestanddele aan 27 sopkombuise regoor Kouga. Mandisa and Faniswa help om die sop te maak. Fotos:VERSKAF
SONYA Doris skep buite die sopkombuis in Jeffreysbaai warm sop in ’n gemaskerde kind se rooi kosbakkie . . . en word met ’n breë glimlag beloon.
Agter dié skaam meisie staan tientalle ander inwoners – oud en jonk – in ’n kronkelende ry en wag vir iets om te eet uit die groot, silwer potte op die vuur – elke gesigsuitdrukking weerspieël ’n storie van pyn en verlies, maar ook van hoop.
En almal is honger.
Doris, die eienaar van Bay Pasta Co. in Jeffreysbaai, vee moeg deur haar hare: “So lank as wat mense nog nie die gesig van armoede en honger self gesien het nie, sal hulle geen idee hê hoe ernstig die uitdaging in die plaaslike gemeenskappe is nie.
Veral sedert die nasionale Covid-19 staat van inperking op 27 Maart, vanjaar begin het.
“Ons – Bay Pasta Co, Happy Hands, JBay Recycling Project en Kouga-munisipaliteit, asook verskeie kerke en nie-winsgewende organisasies – help waar ons kan om kos te gee vir die hongeres en diegene wat hul inkomste weens die inperking verloor het . . .”
Van meer as 40 000 kospakkies tot bestanddele vir plaaslike sopkombuise – ’n uitvloei-sel van die kospakkie-projek.
judith Nortjé help sop uitdeel. Foto: VERSKAF
Met die nuwe voedselhulp-inisiatief, One Village, verskaf hulle bestanddele aan 27 sopkombuise regoor Kouga.
’n Hartseer trek flits oor haar gesig: “Sommige kinders kry geen ander kos as dit wat hulle by die sopkombuise ontvang nie, en baie van hulle neem dit huis toe om met hul familie te deel.”
Al die sop word deur plaaslike inwoners in groot ysterpotte op ’n houtvuur gemaak.
Volgens Doris help voed hulle nagenoeg 1 400 inwoners per week – en die rye by die verskillende sopkombuise word elke dag langer.
Benewens die bestanddele vir sop, gee hulle ’n voedsame kospakkie vir diegene by die sopkombuis: soja, sopmengsel, rys of stampmielies en ’n aftrekselblokkie – genoeg vir ses mense.
Net duskant ’n wonderwerk
Doris haal haar bril ’n oomblik af: “Wanneer ons party oggende bymekaarkom, het ons omtrent geen bestanddele om vir die verskeie sopkombuise te gee nie.
“Maar dan daag iemand op met sakke vol sop of bokse vol kos, en ander bring groente uit hul tuin – daar is altyd iemand wat ’n oop hand en hart het. Hetsy dit inwoners, boere of sakelui is.
“Elke dag is ’n wonderwerk.”
Al die sop word deur plaaslike inwoners in groot ysterpotte gemaak. Siena Perils is hard aan die werk. Foto: VERSKAF
Gaan hulle na die grendeltyd hul houtlepels ophang?
“Beslis nie,” sê Doris. “Daar sal altyd ’n behoefte vir kos wees – en ons wil in die behoefte help voorsien. Nou én in die toekoms.
“Wat nou moet gebeur, is ons moet ’n sentrale gebou kry en ons moet op die projek voortbou, selfs wanneer inwoners weer begin om hul eie geld te verdien.”
Raak só betrokke
Inwoners kan die projek met geldelike bydrae of kos ondersteun.
Kos, soos sopmengsel, gevriesde sop, mieliemeel, pasta, rys, aftrekselblokkies, groente, vrugte en ook hout kan by Bay Pasta Co. in Jeffreysstraat afgelaai word.
Maskers word ook benodig.
Geldelike bydrae kan gemaak word aan EB Markides by Capitec, rekeningnommer:1254512002, verwysing: Covid en jou naam.
“Gee net wat jy kan, want elke bietjie help,” sê Doris.
Vir meer inligting oor One Village, skakel 083 382 5043.
Tientalle kinders staan in ’n ry en wag vir iets om te eet uit die groot, silwer potte op die vuur – sommige kry geen ander kos as dit wat hulle by die sopkombuise kry nie.
Sopkombuise kan in die volgende gebiede gevind word: